
Kjære leser!

Ett av de beste barndomsminnene mine er besøkene på biblioteket sammen med moren min. Jeg så med andakt på alle hyllene fullpakket av vidunderlige, fargerike bøker. De åpnet opp en verden av spenning, fare og romantikk for meg, og jeg har vært en ivrig leser siden den gang.

Den følelsen av andakt har jeg aldri mistet.

Siden den gangen har jeg lest noen av favorittromanene mine fra Harlequin så mange ganger at sidene blir holdt sammen av stifter. Da min første Harlequin-roman skulle publiseres, var jeg veldig spent.

Takk for at du valgte å lese Brudens beste venn.

Nina Harrington


FØRSTE KAPITTEL

Amy Edler hadde tre problemer. Alle var kvinnelige. Og alle kjempet for øyeblikket om oppmerksomheten hennes – ellers ville tårene trille. I tillegg hadde hun telefonen klemt mellom skulderen og øret, et bakeri fullt av kunder og et klimaanlegg som hadde valgt den varmeste dagen i juni til å kaste inn håndkleet på.

Det hadde vært Trixis idé å tilby to av Amys problemer å pynte sjokolademuffinsene til de andre jentene på barnehjemmet.

Bare at dette var ekte sjokoladeglasur. Og de to problemene var elleve år gamle.

Stor tabbe.

Diger.

Amy prøvde å få blikkontakt med Trixi, men lærlingen hennes var for opptatt med å snakke med dagens siste kunder til å avgjøre hvem som hadde laget den fineste muffinsen.

Hun kikket ned på den skjelvende underleppen til den høyeste jenta, gløttet raskt på den ennå rennende glasuren, som hadde funnet veien over kanten og ut over fatet, og fant ut at telefonsamtalen kunne vente.

– Jeg tror disse kakene var for varme for glasuren, men se så fint de skinner! De ser kjempegode ut.

Den lille jenta smilte lykkelig tilbake. Men så begynte venninnen hennes å snufse. Hun hadde satt glasuren i fryseren for å få den til å stivne, og nå lå det to stivnede karamellklumper på hver av kakene.

Amy satte tallerkenen i mikrobølgeovnen i tjue sekunder før hun jevnet den nå lekre glasuren.

Jenta så på med trillrunde øyne før hun også smilte fra øre til øre.

Amy bøyde seg ned og hvisket.  – Dette sier vi ingenting om, de er perfekte nå. Og det var lurt tenkt. Jeg tror ikke jeg kan avgjøre denne konkurransen ordentlig i dag på grunn av varmen, men hva med neste gang? Var det et ja jeg hørte? Flott. På tide å vaske hendene. Jeg får store problemer hvis jeg lar dere gå hjem når dere ser slik ut. Bare gå, jeg passer på kakene.

Hun kunne ikke unngå å smile da de fornøyde jentene sluttet seg til vennene sine, og rommet ble fylt av oppglødd prat og latter.

Det var akkurat slik hun hadde forestilt seg at det skulle være.

Bakeriet og kjøkkenet fullt av glade barn.

Et sukk unnslapp henne før hun fikk stoppet det.

Snart.

Hun visste at hun kunne tilby et barn et kjærlig hjem. Men først måtte hun bestå vurderingsprosessen og bevise at hun var en ansvarlig aleneforelder før hun hadde noe håp om å få adoptere.

Amy senket skuldrene og summet seg. Det var ikke tid til å tenke på det nå. Ikke klokken seks en fredag ettermiddag når hun ennå ikke hadde håndtert problem nummer tre.

Det skulle i teorien ikke ha vært et problem, siden venninnen Lucy Shaw hadde gjort sitt beste for å finne den mest erfarne bryllupsplanleggeren i London til å planlegge bryllupet sitt.

Bare så synd at denne bryllupsplanleggeren ikke tok telefonen.

Amy telte pipene på telefonsvareren. – Hei, Clarissa, det er Amy Edler som ringer fra Edlers bakeri. Beklager hvis jeg maser, men du sa at du skulle kontakte meg angående orkideene til Shaw-Gerrard-bryllupet. Ring så snart du kan. Så la hun til et muntert – Takk!

Amy pustet sakte ut for å roe seg ned før hun lukket øynene hardt og holdt den kjølige telefonen mot pannen.

Jeg har situasjonen under kontroll. Bryllupet er ikke før neste lørdag.

Kaken kommer til å bli perfekt. Bryllupet kommer til å bli perfekt.

Jeg kan lage sukkerorkideer i hvilken som helst farge. Ikke noe problem.

Og jeg kan forvandle meg fra en ussel baker til en vakker brudepike.

Det var dette som måtte være mantraet hennes de neste sju dagene.

Selvfølgelig var det hennes egen feil, siden hun hadde tilbudt Lucy å lage bryllupskaken selv. Den perfekte kaken, som var hennes bryllupsgave til hennes to aller beste venner. Det måtte bli sjokolade. Ikke noe tørket frukt her i gården. Grøss.

Den skulle være dekorert med sukkerblomster i samme farge som buketten til Lucy – ikke noe klissete glasur som kunne skitne til designerbrudekjolen.

Og den skulle være i tre lag, laget av forskjellige typer sjokolade – organisk, selvfølgelig.

Takk for de søvnløse nettene, Lucy.

En trillende latter avbrøt tankerekken hennes, og Amy åpnet øynene og så de siste jentene fra fritidsklubben vinke på vei ut døren med armene fulle av muffins og kaker, mens sosialarbeideren gjorde sitt beste for å overtale dem til å dra tilbake til barnehjemmet i tide til middag. Det var som å gjete kyr.

– Sørg for at noen av de kakene kommer helskinnet frem, ropte Amy etter dem.

– Det kommer ikke til å skje. Beklager at vi ikke kan bli og hjelpe til med å rydde opp, svarte den stressede kvinnen.

Amy gliste idet de knisende jentene gikk ut fra kjøkkenet og inn i butikken. De tok med seg livligheten og energien hun elsket, og de etterlot seg … Å, kjære vene.

Hun ristet på hodet og reiste seg. På tide å jobbe litt.

*

Jared Shaw tråklet seg forbi folkemengden som skyndte seg hjem den varme fredagskvelden. Han benyttet sjansen til å krysse gaten mellom bilene, sykkelbudene og drosjene ved rødt lys.

Det var ikke mye som hadde endret seg de siste atten årene.

Aviskiosken der han hadde kjøpt de første bilbladene sine, var der fortsatt, men jernvarehandleren som hadde fikset en lekk kran i bytte mot et av silkeslipsene til faren, hadde blitt erstattet av et eiendomsmeglerfirma.

Han kunne ikke la være å smile over ironien.

Venner i bransjen hadde ledd høyt da Haywood & Shaw hadde kjøpt eiendommer i denne delen av London. Ingen profitt der, kompis. 

Men han hadde motbevist dem gang på gang.

Det var den siste butikken i rekken han var ute etter. Edlers bakeri skilte seg ut fra de andre mursteins- og steinfasadene med den velkjente mørkeblå og hvite markisen.

Hvor mange ganger hadde han trykket nesen mot det kalde vinduet mens han stirret med åpen munn på alle de fristende krem- og sjokoladekakene? De kunne like gjerne ha vært på en annen planet når du ikke hadde penger til å kjøpe dem.

En blid liten jente syklet forbi ham på fortauet i følge med en mann på omtrent hans egen alder. Hun lignet så mye på den unge Lucy at han måtte trekke pusten. Langt, glatt lyst hår, blå øyne og et smil som kunne smelte det hardeste hjerte.

Jared strakte på seg og kjente at han var anspent.

Kanskje dette var en feiltagelse? For mange spøkelser bodde i dette området.

Det var bare én person som kunne overtalt ham til å komme tilbake til denne delen av byen.

– Det tar deg bare fem minutter å stikke innom Amy Edler og si hei, hadde søsteren Lucy sagt med den uimotståelige bedende tonen i stemmen. – Bare pass på at hun ikke sliter seg helt ut med å planlegge bryllupet. Hun har nok med å lage kaken, og du er jo i London likevel.

Akkurat.  Takk for den, lillesøster. Han hadde akkurat avsluttet en nittitimers arbeidsuke. Det siste han ville, var å snakke med en fjollete brudepike om bryllupskaker når han allerede betalte for den dyreste bryllupsplanleggeren i byen.

Men han kunne ikke nekte lillesøsteren noen ting.

Hun var den eneste jenta som visste akkurat hvordan hun kunne tvinne ham om lillefingeren. Av en eller annen grunn hadde han gått med på å ta seg tid til en omvei hjem fra Heathrow flyplass og snakke med Amy, når alt han egentlig ville, var å finne en god Internett-forbindelse for å sjekke hvordan det gikk med New York-kontoret før de stengte for helgen.

På tide å finne ut om Lucy hadde gjort det riktige ved å stole på Amy Edler …

Det ringte en bjelle over hodet hans idet han åpnet døren og gikk inn på terrakottaflisene i Edlers bakeri.

Da han snudde seg mot disken, ble han møtt av en vegg av livlig prat, sterke lys og den liflige duften av bakverk. Krydder og vanilje kombinert med den unike duften av brent sukker, smørfylte wienerbrød og nybakte brød.

Effekten var overveldende etter å ha kommet inn fra bråket og dieseldunstene fra trafikken på den andre siden av vinduet. Han trakk pusten for å roe seg ned, og da merket han en undertone av parfyme – ikke fra blomstene han hadde med seg. Roser? Appelsiner?

Han så seg rundt. Eiendomsutvikleren i ham slo inn, og han studerte de kremfargede og mørkeblå veggene og lyse trehyllene.

Dette var noe helt annet enn det dystre brune tapetet og de sprukne trehyllene han husket fra Edlers bakeri. Gulnede gamle reklameplakater for mel og brus var erstattet med rene og pene vegger i varme farger.

Resultatet var moderne, stilig og innbydende. Han burde nevne ideen for designavdelingen sin.

Noen her hadde åpenbart et øye for farger og sammensetning.

Det lå et utvalg av brød bak disken, men det var kakene og wienerbrødene som var trekkplasteret. Bak glassmonteren bugnet det av utrolige porsjonskaker, terter og scones som ethvert fransk bakeri ville vært stolt av. De fleste av fatene var tomme.

Som på stikkord dukket det opp en brunøyd tenåringsjente med et stilig mørkeblått forkle over en T-skjorte dekorert med en merkelig blanding av brune og hvite flekker. Et lite hvitt skilt informerte om at han så på Trixi.

– Hei der, kjekken. Er de til meg?

Jared ble så paff at hun måtte peke på buketten med eksotiske blomster som han hadde i venstrehånden, før han forstod hva hun mente. Han hadde hørt om avslappet kundeservice, men dette var ekstremt.

– Beklager, nei. Jeg ser etter Amy Edler. Er hun tilgjengelig i dag?

Uten forvarsel snudde Trixi seg fra Jared og brølte – Hei, sjef. Det står en deilig mann her ute og spør etter deg. Med blomster.

En stemme svarte – La stakkaren være i fred og send ham inn, er du snill.

– Amy er på kjøkkenet, sa Trixi med søt stemme mens hun holdt opp gardinen til bakrommet. – Og hvis det er noe som helst du trenger, så er jeg her.

– Takk skal du ha. Han nikket til svar, fullstendig klar over at Trixi stirret på bakenden i den skreddersydde dressbuksen idet han passerte henne.

Så stod han i det han forestilte seg måtte være selve bildet på kaos.

Kjøkkenet var et eneste rot av skitne overflater, kliss i en rekke farger og fat og bestikk overalt.

Verre enn det. Jared fikk smaken av sukker bak i halsen.

Han hatet sukker.

Den eneste personen i dette lille, utrolig varme rommet var en liten slank og spretten jente kledd i mørkeblå og hvitrutede bukser og det som én gang hadde vært et mørkeblått forkle. Noen brune hårstrå hadde unnsluppet et blått og hvitt hodetørkle og trakk oppmerksomheten mot et ovalt ansikt med mørke øyenbryn og en overleppe med en klassisk kurvet bue.

Forkleet, armene og buksene hennes var dekket av hvite og brune flekker. Dryppende flekker av samme farge som innholdet i bollene og fatene hun ryddet bort i et utrolig høyt tempo, og som fargene på T-skjorten til Trixi.

Hva hadde Lucy rotet ham opp i?

Han sukket høyt. Han kunne ikke unngå det.

*

Amy virvlet rundt ved lyden og forventet å se Trixi, som syntes at alle ledige menn som kom innenfor dørene til Edlers, var deilige.

Så langt hadde hun tatt feil hver gang.

Men ikke i dag.

Hun kikket på Jared én gang til. Og enda en gang.

Denne fyren hørte hjemme i kategorien veldig høy og kjekk forretningsmann.

Han hadde velklippet og svært kort mørkeblondt hår, og forrige gang noen hadde hatt på seg blankpussede svarte sko og nålstripedress i kjøkkenet hennes, hadde det vært bankbestyreren hennes – og han hadde ikke sett slik ut. De to øverste knappene på den plettfrie skjorten var kneppet opp og viste frem en dyp, naturlig brunfarge, men han måtte da være kjempevarm i kasjmirjakken …

Han så absolutt ikke ut som en sosialarbeider.

Og så var det noe i måten han så på henne på.

Intensiteten og kraften til denne mannen grep henne som om han utfordret henne til å se ham i øynene.

Den markerte haken var dekket av moderne korte skjeggstubber som førte opp til tynne kinnskjegg og en bart som bare så vidt var synlig. Lyseblå øyne fokuserte på henne under tunge øyenbryn over en nese som hadde vært brukket mer enn én gang ved neseryggen.

Det var noe kjent ved ham, noe hun ikke kunne sette fingeren på. Spesielt rundt øynene og i den dype rynken mellom øyenbrynene.

Interessant. De måtte ha møttes før.

Amy svelget overraskelsen og ga den uventede gjesten et smil.

– Hei på deg. Ser du etter meg? Hun gestikulerte mot en av stolene ved kjøkkenbordet. – Jeg kommer om et øyeblikk, men i mellomtiden kan du jo sette deg og fortelle hvordan jeg kan hjelpe deg. Og siden det er fredag, hva sier du til et stykke strudel? Firmaet spanderer.

Amy la en slikkepott dekket med glasur i en bakebolle, skjøv en hvit tallerken mot ham og trakk et langt bakebrett ut fra serveringsluken.

– Beklager, jeg vet ikke hvem du er, men velkommen til Edlers. Jeg heter Amy.

Hun skjøv det varme bakverket over på tallerkenen med én hånd, så plasserte hun brettet på bordet og rakte ham hånden mens hun så ham i øynene. Blikket hennes var intenst. Fokusert.

*

Jared stirret først på maten, så opp i et par grønne glitrende øyne før han tok hånden hennes.

Den var varm, liten og klissete med lange, sterke fingre som strammet seg rundt hans. Dette var ikke noe slapt jentehåndtrykk. Dette var hånden til en kvinne som laget sin egen mat, knadde sitt eget brød og tok oppvasken selv. Håndleddene og underarmene var sterke og muskuløse.

Han var vant til å håndhilse på sterke menn og kvinner fra byggebransjen, men dette var annerledes. Et blaff av energi, en følelse av tilhørighet oppstod fra den enkle kontakten av hud mot hud.

Fingrene hennes holdt hans et sekund lenger enn nødvendig før hun slapp, og øynene hennes søkte hans. Rynken i pannen hennes fortalte ham at han ikke var den eneste som følte det.

Øynene hennes var ikke bare grønne. De var skoggrønne, vårgrønne – en inntagende grønnfarge som tok pusten fra ham.

Det var varmt utenfor, men plutselig ble det mye varmere inne i kjøkkenet.

Det måtte være varmen fra ovnene.

Han hadde forventet at Amy Edler var bakeriets daglige leder eller økonomisk ansvarlige – ikke selve bakeren.

Var dette jenta som Lucy hadde skrytt av da de diskuterte bryllupsplanene? Brudepiken som hadde vært en fremadstormende stjerne i bankverdenen før hun flyttet tilbake til London? Det måtte være en feil.

Så la han merke til klokken på veggen bak hodet hennes.

Selvfølgelig – de andre bakerne hadde sikkert dratt hjem for kvelden og overlatt ryddingen til henne. Og hun hadde mye å ta fatt i.

Hun hadde rettet all sin oppmerksomhet mot ham og ventet tålmodig på svar.

– Jared Shaw, miss Edler. Han smilte tilbake, glad for å få sjansen til å si noe. – Broren til Lucy.

I et kort sekund flakket blikket hennes, og det oppstod en liten revne i fasaden hennes der han fikk øye på noe uventet. Mistenksomhet, kanskje, men også en skarp intelligens og styrke. Det gikk raskt over, men han ble satt ut til smilet ble skrudd på igjen.

– Jared. Selvsagt! Beklager, jeg ventet deg ikke før senere i uken. Lucy nevnte at du kanskje kom tilbake til byen før den store dagen. Velkommen til Edlers. Hyggelig å endelig møte deg.

– Takk, det samme. Og disse er til deg, miss Edler.

Den vakre piken stoppet opp og stirret på den dyre buketten med eksotiske paradisfuglblomster blandet med andre tropiske blomster og gule orkideer litt lenger enn han hadde forventet før hun tok imot dem.

– Er det noe galt? Liker du dem ikke?

Hun så opp. – Tvert imot, de er utrolig vakre. Det er bare at … det er lenge siden sist. Så strålte hun mot ham igjen. – Det var veldig omtenksomt av deg, Jared. Takk skal du ha. Og kall meg Amy. Jeg skal bare sette disse i vann. Kan ikke du fortelle meg om bryllupet mens jeg rydder ferdig? Lucy og Mike kommer til å få en fantastisk dag.

Jared ignorerte stolen og rettet blikket mot ryggen hennes da hun flyttet seg fra bordet til vasken. Hadde hun virkelig arbeidet i en bank? De få jentene han hadde gått ut med i bransjen, var absolutt ikke typen til å få hendene eller klærne – spesielt ikke klærne – skitne.

– Det er derfor jeg er her. Lucy sier at du har samarbeidet med bryllupsplanleggeren for å holde alt under kontroll. – Jeg er i London i noen dager, og jeg vil gjerne gjøre hva jeg kan for å hjelpe deg. Han slo ut med armene. – Du er tydeligvis opptatt. Derfor, miss Edler, står jeg helt til din disposisjon. Tenk på meg som din personlige tjener.

*

Amy la den enorme buketten på oppvaskbenken og snudde seg sakte rundt. Hun stirret hardt på mannen som stod foran henne.

Og brøt ut i latter.

En skikkelig magelatter boblet opp dypt innenfra og gjorde det umulig for henne å gjøre annet enn å lene seg tilbake mot vasken til hun sluttet å riste.

Da hun var ferdig med å snufse og tørke øynene, så hun mot den overraskede mannen og gliste.

– Jeg beklager så mye, men det var ubetalelig. Nesten som ansiktsuttrykket ditt nå.

Jared åpnet munnen og lukket den igjen, før han ristet på hodet og svarte. – Jeg er forvirret. Alt jeg gjorde, var å tilby deg hjelp. Hva var det som var så morsomt?

– Du.

Amy tørket hendene og gikk bort til bordet så de stod ansikt til ansikt.

– Lucy sa hva du kom til å si. Jeg trodde ikke på henne, men du brukte nøyaktig de samme ordene hun sa du ville bruke. Til og med det om den personlige tjeneren. Det var alt.

Det var stille i noen sekunder. Han knyttet hendene og åpnet dem igjen før han sukket høyt.

– Sa den kjære søsteren min også at jeg hater å være forutsigbar?

Amy nikket kort. – Det gjorde hun. Men jeg forstår. Du er storebroren hennes, og du vil at hun skal ha det beste. Det er ikke noe i veien med det. Beklager at jeg lo – det var av det du sa, ikke av deg. Hun klappet hånden over munnen for å hindre et knis i å unnslippe.

Han dro på skuldrene. – Kanskje jeg bør komme tilbake i morgen?

Amy viftet ham av. – Det har vært en lang, varm og travel dag. Vi begynner på nytt. Hva sier du til noe kaldt å drikke? Jeg tror det er litt juice igjen. Eller vil du ha limonade eller vann?

– Takk, men nei takk.

– Spis litt strudel. Du ser ut som om du trenger det. Har det vært en lang dag?

Etter en pause svarte han – Ja, det har faktisk vært en lang dag. Og jeg er sikker på at den er veldig god, men jeg spiser ikke kake.

Amy dro på skuldrene. – Bra. For dette er ikke kake. Det er strudel. Min strudel. Som jeg har laget selv, her på dette kjøkkenet.

Amy satte seg ned på bordet med armene i kors.

– Har du laget dette? Han hørtes oppriktig overrasket ut.

– Det er husets spesialitet. Og ingen forlater dette kjøkkenet uten å ha smakt på strudelen. Deg inkludert, Jared Shaw.

Hun lente seg fremover så ansiktet hennes var like ved hans. Lucy Shaw var en av de få Amy hadde tatt kontakt med da hun lå på sykehus, da hun trengte en venn. Og hun hadde ikke tenkt å la Lucy i stikken når det gjaldt å organisere bryllupet hennes.

Det siste hun trengte, var en macho bror som dukket opp og tvilte på evnene hennes.

Selv om denne broren luktet av sitrus med en anelse lær og så ut som om han akkurat hadde avsluttet en fotoseanse for et moteblad.

Under andre omstendigheter kunne hun kanskje også ha beskrevet ham som fantastisk.

Han så henne inn i øynene, og et halvsmil indikerte at han enten syntes det var morsomt eller frustrerende at hun ikke hadde overlatt bryllupsplanleggingen til assistenten hans. Ennå.

De neste par dagene kom til å bli krevende på mange måter. Hun hatet å innrømme det, men det ville vært fint å ha noen å ringe til hvis det skulle oppstå et problem så tett opptil bryllupet. Så lenge de var enige om hvem som var sjefen, selvsagt.

– Det kan hende jeg trenger hjelp til noen få ting, hvisket hun med sin bløteste, mest forførende stemme. – Eller kanskje ikke.

Hun så demonstrativt på strudelen, før hun lot blikket gli sakte, sakte oppover til ansiktet hans.

– Det hele står og faller på hva du gjør de neste fem minuttene. Så hva blir det til, Jared?

Rynkene rundt øynene hans ble dypere, og Amy trakk inn en besnærende duft av krydret maskulin svette og parfyme, som var søt selv sammenlignet med fruktene og nøttene i maten hennes.

Hun klarte ikke å bevege seg. Det var noe elektrisk i luften mellom dem.

Så dette var den berømte Jared Shaw, direktøren for Haywood & Shaw.

På denne avstanden merket hun energien og styrken til mannen med det enormt suksessrike eiendomsmeglerfirmaet som opererte både i England og på østkysten av USA.

Og han visste det.

Dette var den typen mann som var vant til å gå inn i en bar eller på en restaurant og få det beste bordet kastet etter seg.

Ikke denne gangen, kjekken.

Hun skulle holde ut lenger enn ham.

Han ble reddet av gongongen. Mobilen til Amy ringte noen ganger før hun trakk til seg blikket og kikket på displayet. Da hun så hvem det var, reiste hun seg raskt for å ta den.

Etter noen sekunder snudde hun seg og så på ham, og han kjente umiddelbart igjen utrykket i øynene. Han rettet ryggen.

– Ja, jeg kan være der om tjue minutter. Takk.

Amy pustet langsomt ut og gikk bak i kjøkkenet der hun tok av seg forkleet og avslørte en kortermet mørkeblå T-skjorte.

Hun tørket fortsatt hendene da Jared kom bort.

– Husker du bryllupsplanleggeren som Lucy leide? Hun med alle de berømte klientene? spurte hun.

Hun hørte at han trakk pusten, og så at han forberedte seg på dårlige nyheter. Han så ut til å frykte det verste, som om bryllupsplanen var i ferd med å ryke ut vinduet.

Det gjorde den.

– Clarissa har avlyst alle avtalene sine og rømt til Antigua. Med brudgommen som skulle gått opp midtgangen i morgen tidlig. Jeg drar til kontoret hennes med én gang for å hente mappen til Lucy. Vil du være med?

Han visste at noe sånt kom til å skje, og det var hans egen feil.

Han hadde latt en bryllupsplanlegger han aldri hadde møtt, håndtere noe så viktig som søsterens bryllup. Hva så om han var midt oppe i en av sitt livs viktigste avtaler i New York! Familien kom først.

Han hadde lovet moren før hun flyttet til Frankrike å passe på søsteren.

Han hadde sviktet henne.

Det kom ikke til å skje, ikke så lenge han levde. Han hadde en utmerket assistent og et team i New York som kunne ta neste fly over hvis de måtte.

Lyden av et bilhorn fikk Jared ut av transen, og han lot fingrene gli gjennom håret og åpnet dressjakken.

Plutselig var han varm, trett og tom for energi. Han gikk bort til døren for å få litt luft. Kanskje han skulle ha spist litt strudel? Det ville ikke tatt livet av ham. Det kunne faktisk hende han hadde likt det. Lucy ville bedt ham være snillere med venninnen som tilbød ham gratis mat.

Men ingenting her i livet er gratis, Lucy Lou.

Selv om Amy Edler ikke var slik han hadde forventet.

Idet han snudde seg bort fra London-trafikken, skyndte Amy seg forbi ham og ut butikkdøren. Armene var fulle av kakeesker fra bakeriet, og hun dyttet ham i armen før hun snakket.

– Vi kommer til å trenge seriøse bestikkelser for å fikse dette – og jeg mener ikke sedler. Hun nikket nedover den trafikkerte gaten. – Det stopper en buss der borte som tar oss til bryllupsplanleggerens kontor på et kvarter.

– Sist jeg tok bussen, gikk jeg fortsatt på skolen, sa Jared og dro frem mobilen. – Det blir ikke nødvendig.

Amy så opp da en sølvgrå Rolls-Royce stoppet elegant like foran dem. Hun lente seg nærmere ham. – Vent nå litt – den bilen har jeg sett før.

Jared holdt opp en hånd og vinket mot bilen.

– Jeg var på vei hjem fra flyplassen da jeg kom hit. La meg ta de eskene, og møt sjåføren min, Frank …

Jared så forundret på Amy, som nærmest kastet eskene på ham og løp inn i armene på sin gamle venn, som ga henne en bjørneklem. Han bare stirret med åpen munn da Amy stilte seg på tå for å gi Frank et hjertelig kyss på kinnet.

Og pokker ta om han ikke kjente et stikk av sjalusi.

Hvor kom det fra? Han var aldri sjalu. Spesielt ikke på grunn av en kvinne han hadde kjent i bare noen minutter.

Han lot som han ikke brydde seg, og balanserte kakeeskene med én hånd mens han åpnet bagasjelokket.

– Kjære Amy, så det er her du har gjemt deg. Vel – Edlers? Frank ristet på hodet og la armene i kors mens han betraktet butikken. – Du klarte det! Lucy burde fortalt det til meg.

– Du er velkommen når som helst, Frankie. Du kan få spise hva du vil.

Jared lukket bagasjelokket idet Amy tok et skritt tilbake fra Frank med et strålende smil om munnen, noe som forvandlet henne fra en søt jente til en kvinne man snudde seg etter.

Endatil i det dårlige lyset på kjøkkenet hadde han sett at Amy var pen selv uten sminke, men i dagens siste solstråler så huden hennes blek og gjennomskinnelig ut sammenlignet med den klare og glitrende grønnfargen i de fantastiske øynene. Men det var smilet, det avslappede naturlige smilet, som traff ham hardt i magen.

Denne utgaven av Amy Edler var en skjønnhet.

Noe vred seg i Jared, og han svelget hardt. Når hadde han sist opplevd at en jente så på ham med slik varme og hengivenhet?

Når han tenkte seg om, når var siste gang han hadde møtt noen kvinne utenom i forbindelse med jobben? En kvinne som Amy Edler? Hadde han hatt tid, så kunne han skrudd på sjarmen og overtalt henne til å sende et av de smilene i hans retning. Men han hadde ikke tid. Han hadde en uke på å planlegge søsterens bryllup før han forlot London for godt, og ingenting kunne stå i veien for det.

– Jeg antar at dere to kjenner hverandre? klarte han å si med lett stemme mens han gikk for å åpne bakdøren for Amy.

– Hvem ellers ville Lucy ringe for å hente sin beste venn på flyplassen? En drosje? Jeg tror ikke det, kompis. Bare det beste for den damen. Så endret ansiktsuttrykket hans seg mens han grep om Amy med begge armene. – Du ser godt ut. Like vakker som alltid. Hvordan har du det?

Jared så at smilet til Amy bleknet, men så slappet hun av.

– Fint, jeg har det fint. Ordene var myke, stille, som om hun beskyttet Frank fra en ubehagelig sannhet.

Frank nikket og snudde seg tilbake til Jared. – Jeg vet om en god ny italiensk restaurant. Hva sier dere til at vi spiser middag sammen?

Amy lo høyt og svarte før Jared rakk det.

– Ikke sjans, Frankie. Bryllupsplanleggeren til Lucy har stukket av for å gifte seg med forloveden til en av kundene sine. Jeg var den første som fikk beskjed, men vi må komme oss dit før de andre bridezillaene finner det ut.

Frank smattet misbilligende med tungen og gikk raskt mot førerdøren. – Hopp inn. Du også, sjef. Jeg vet om en snarvei.

Amy var halvveis inne i bilen da hun plutselig hoppet tilbake på fortauet og snudde seg og kolliderte med den harde, muskuløse kroppen til Jared.

Jared reagerte umiddelbart og grep henne om livet. Han kjente den smale midjen og ribbena hennes under fingertuppene.  Kvinnen under de posete mørkeblå arbeidsklærne var muskuløs og varm.

– Det går bra, jeg har deg.

Amy blunket og åpnet munnen for å si noe, men lukket den igjen og så ham inn i øynene. Den delen av Jareds hjerne som styrte fornuften, glemte at han stod på en travel gate i London, omgitt av mennesker på vei ut i fredagsnatten. Hjertet hans hamret.

Kroppen reagerte på den varme lille kvinnen som var trykket mot brystet hans med hendene sine presset mot skjorten hans. Duften av kroppen og klærne hennes – varm vanilje, søte krydder og brød – kombinert med lyden av pusten hennes i øret stengte ute trafikken og bråket fra gaten.

Tiden stod stille mens armene hans sakte gled ned fra midjen hennes, og han tok et skritt bakover. Hun slapp ham og gikk til siden.

Amy løftet først en fot, så den andre mens hun inspiserte buksene sine. – Unnskyld, men jeg har sjokoladeglasur på buksene, og dette er en fin bil …

De to mennene stirret på henne i taushet et øyeblikk før Frank dristet seg til å komme med en kommentar. – Jeg har hatt mye verre enn det bak i der. Finn frem piknikteppet, kompis, og la oss dra.

*

– Hvor godt kjenner du denne bryllupsplanleggeren? spurte Jared så snart de var på vei, og han hadde fått summet seg.

– Clarissa? Jeg traff henne bare sist Lucy var i London, sa Amy. Assistenten hennes, Elspeth, hadde ansvaret for å gjøre de faktiske bestillingene. Jeg vet om noen jenter som har brukt Clarissa, og de var alle strålende fornøyde. Det er derfor jeg ikke er bekymret. Det er bare sju dager til bryllupet, Jared. Alt er nok bestilt og bekreftet for uker, om ikke måneder siden.

Han nikket samtykkende. – Kanskje, men det er ingenting i veien med å sjekke. Spesielt nå. Jeg har ikke lyst til å ringe Lucy før jeg vet om vi har et problem eller ikke.

– Enig med deg der. Amy svelget og prøvde å virke uberørt ved å se ut av vinduet før hun fortsatte. – Så hva kan jeg gjøre for å overbevise deg om at jeg ikke trenger hjelp?

Jared vurderte det et øyeblikk før han svarte. – Jeg må være sikker på at Clarissa ikke har hoppet over noe i hastverket med å stikke av. Det betyr at jeg må gå gjennom sjekklisten for bryllupet, ned til minste detalj.

– Å, er det alt? Amy lo og stirret på ham med halvåpen munn. – Jeg begynner å forstå. Du tåler ikke tanken på at noen annen enn du og teamet ditt er i stand til å håndtere et prosjekt, stemmer ikke det?

Det kom et knis fra førersetet.

– Hvordan får jeg sett på den berømte bryllupsplanen?

Amy sukket høyt. – Det blir ikke enkelt. Hun snudde seg i setet før hun fortsatte. – Alle Clarissas kunder har en personlig mappe. Alt og alle som er knyttet til det bryllupet, finnes i en rosa eske, og regel nummer én er at esken ikke forlater kontoret hennes. Jeg håper at søte bestikkelser kan overtale Elspeth om å bryte den regelen nå som hun prøver å håndtere kaoset etter Clarissa.

Jared la hodet på skakke.

– Utspekulert. Jeg liker det. Og jeg som trodde at magen var veien til mannens hjerte.

– Det fungerer på kvinner også. Det aner meg at vi ikke er de eneste som skynder oss til det kontoret for å få tak i bryllupsplaner.

Amy kikket ut av vinduet idet Frank stoppet bilen. Det stod dobbelt- og trippelparkerte biler nedover den smale gaten utenfor bryllupsplanleggerens kontor. Noen biler var bare forlatt, virket det som, ikke parkert.

– Fremme. Og det ser ut til at jeg trenger de kakene. Best at dere holder dere i bilen, gutter. Dette er en farlig jobb, men noen må gjøre den. Jeg går.

Jared kikket forbi Amy for å se hva som kunne være så farlig.

De hadde stoppet utenfor en rekke med viktorianske terrassehus, og dette bestemte huset skilte seg ut fra naboene på grunn av det smakløse rosa skiltet med «Clarissa» i store svarte og gylne bokstaver.

Og av gruppen med kvinner ved inngangen.

Dette var kvinner som var vant til januarsalg, og som hadde skarpe albuer og stiletthæler. Og han som hadde lagt igjen leggbeskytterne i New York. Dette var mer enn farlig, dette kunne være dødelig.

Jared la instinktivt en hånd på Amys arm idet hun tok av seg setebeltet.

– Ikke tale om at du gir disse damene mer sukker. Du kommer deg aldri derfra i live.

Amy lente seg tilbake og stirret på den bråkete flokken. Flere biler hadde allerede parkert bak dem, klare til å sende ut enda flere tropper.

– Du har et poeng.

– Dere to blir her, jeg ser hvor langt jeg kommer.

Denne gangen var det Amy som grep armen til Jared.

– Hold an der, Rambo. De jentene kommer til å spise deg levende. Du vet jo at det alltid er mannen sin feil, ikke sant? Denne brudgommen som stjal Clarissa fra dem, har skylden for alt. Du måtte ha vært gravid og barføtt for å komme først i den køen.

Jared lente seg tilbake i noen sekunder før han så på Amy – fra de flate fornuftige skoene til toppen av hodet. Han nikket sakte.

– Gravid og barføtt. Hm. Det er ingen dårlig idé, det kan faktisk fungere …

Amy oppfattet tonen i stemmen hans. – Jeg er nesten redd for å spørre, sa hun mens hun gransket ansiktet hans.

– Frank? Har du noen puter baki der? Jared ignorerte henne.

– Selvfølgelig.

– Utmerket. Miss Edler, jeg vet at vi nettopp har truffet hverandre, men vi er i ferd med å bli vordende foreldre. Er ikke det koselig?

Hun stirret skrekkslagent på ham da hun forstod hva planen var.

– Det mener du ikke?

Mannen ved siden av henne bare snudde seg mot henne med et bredt smil og hevet øyenbrynene.

Det var første gang han hadde smilt siden de traff hverandre, og jo da, hun så hvorfor enhver jente innenfor en femti meters radius umiddelbart ville gå med på alt han sa.

Amy lukket øynene. Hun hadde lovet Lucy at hun skulle gjøre alt hun kunne for å hjelpe til med bryllupet mens moren hennes kom seg etter forkjølelsen.

Og derfor hørte hun seg selv spørre: – Hvor mange puter, én eller to?

*

Jared tok seg god tid da han gikk ut av bilen og rundt for å åpne døren for Amy, slik at hun kunne starte forestillingen.

Han bukket, og hun tok den utstrakte armen hans som om hun var på vei opp det røde teppet til en filmpremiere. Bare at hun hadde på seg mørkeblå rutete bukser dekket av glasur og en flekkete og ekstra stor mørkeblå T-skjorte over to puter og et piknikteppe. Til tross for dette var hun fast bestemt på å gi alt i rollen.

Det var ikke hennes feil at forestillingen krevde at Jared skulle legge en beskyttende arm rundt henne, noe som distraherte henne så mye at hun ble ført opp trappen før hun visste ordet av det. Hun gikk faktisk glipp av sin egen store entré.

Jared hjalp Amy med å stabbe seg inn i en smal korridor fullpakket av gråtende kvinner.

Bråket var øredøvende.

Amy klemte hånden til Jared, et signal om å flytte på puten som var i ferd med å falle ut, så strakte hun seg opp for å hviske i øret hans.

– La oss gjøre en avtale. Hvis jeg klarer å overtale Elspeth til å gi meg esken, så kan du få hjelpe til med bryllupet. Men på én betingelse. Du må gjøre det selv. Ingen assistenter og ingen profesjonelle. Bare du. Eller er den store Jared Shaw redd for å bli skitten på hendene?

Hun så opp på ham med det søteste, mest inntagende smilet han hadde sett.

– Har vi en avtale? Klem én gang for ja og to for nei.

Jared strammet grepet om midjen hennes.

Det var ingen vei utenom.

Han klemte til. Én gang.

Amy dro ham mot skrivebordet til resepsjonisten som så rimelig stresset ut. Putene og teppet hadde skapt en overraskende effektiv høygravid mage.

– Hei. Jeg hørte om den uplanlagte ferien til Clarissa. Amy snakket til jenta bak skrivebordet.

– Forloveden min og jeg skal gifte oss neste helg. Hun så på en sjokkert Jared og smilte sitt mest bedårende smil. – Dette er den siste sjansen vår før lille Jarella kommer til verden, så jeg håper du forstår at jeg har en avtale om … hun kikket på klokken – … tre minutter.

Før resepsjonisten fikk svart, lente Amy seg bakover og stabbet opp til kontordøren med en rød Jared på slep. Hun banket én gang, åpnet døren og lukket den bak dem.

En slank, middelaldrende kvinne i rosa dress lente seg over skrivebordet med albuene på bordflaten. Hun holdt hodet i hendene, og skrivebordet var dekket av gule post-it-lapper. En frakoblet telefon dinglet fra den ene hånden. Det stod en flaske med sherry og et lite glass ved siden av henne. Med temmelig lite sherry i flasken.

– Hei, Elspeth. Husker du meg?

*

– Dette klarer du, sa Amy mens hun så inn i øynene til den vettskremte assistenten til Clarissa. Hun gomlet fortsatt på et smørfylt og lekkert wienerbrød fra Edlers bakeri. – Du kan ta over disse bryllupene. Det var uansett du som gjorde det meste av arbeidet, ikke sant?

Kakesmuler drysset ned på papirene idet kvinnens hånd stanset på vei mot munnen. – Ja, det var vel det. Clarissa hadde det så travelt med å underholde kunder at hun overlot ansvaret med å gjøre de faktiske bestillingene og snakke med leverandørene til meg. Sånne kjedelige ting.

– Ikke kjedelige, insisterte Amy. – Viktige. Spesielt for de vordende brudene og mødrene deres der ute.

Amy satte seg ned ved siden av den vettskremte kvinnen på sofaen og prøvde å overse at glasurflekkene på buksene hennes sannsynligvis kom til å ødelegge den rosa silken.

– Du vil jobbe som bryllupsplanlegger, ikke sant? Hun lente seg frem og tok de skjelvende, men velstelte hendene i sine fortsatt klissete og skitne never. – Dette er sjansen din. Du har muligheten til å gi disse jentene bryllupene de alltid har drømt om. Du la de planene. Du gjorde det, ikke Clarissa. Nå må du bare overbevise kundene dine om at alt er under kontroll. Planene er lagt og går som de skal. Hva sier du?

– Jeg vet ikke. Jeg har arbeidet her bare i to år. Frem til da organiserte Clarissa alt selv. Jeg må gå gjennom hver eneste eske … Panikken krøp tilbake i øynene hennes, og hun gispet. – Shaw-Gerrard-bryllupet! Du lager kaken! Det er neste helg, og jeg har ikke engang sett på planene. Esken er her fortsatt. Hva om …? Det lå frykt i de usagte ordene da hun strakte seg etter esken, bare for å oppdage at Amy hadde kommet dit først.

– Du trenger ikke å tenke på det. Jeg tar med meg papirene til Lucy hjem. Jeg går gjennom planene selv, sjekker detaljene og møter deg her igjen i løpet av uken, går det greit?

– Jeg vet ikke helt. Altså, Clarissa er ganske streng på ikke å sende papirene ut av kontoret uten kundens samtykke. Hun stoppet, gulpet og så på Amy.

– Det er ikke noe problem. Mr Shaw her er den som underskrev kontrakten, så han er kunden din.

Elspeth så på Jared, som passet på døren, og smilte svakt. – Ja, det er jo sant. Vi har møtt hverandre før. Passer det med klokken fire på torsdag?

Amy smilte tilbake. – Utmerket. Og dette klarer du. Helt sikkert. Du er den nye bryllupsplanleggeren. Er du klar til å takle hordene? Løft hodet og dra skuldrene tilbake, vis dem hvem som er sjefen.

Hun reiste seg raskt og dro kvinnen opp fra sofaen. Med et enkelt nikk tok Amy et fast grep om den rosablomstrede esken til Lucy, slo opp døren og smilte bredt til kvinnene som sprang opp og stimlet sammen ved døråpningen.

Jared grep muligheten til å ta tilbake kontrollen over situasjonen, og han lot armen hvile på korsryggen til Amy før han ropte bakover til den nervøse assistenten.

– Tusen takk! Vi har fullstendig tiltro til deg, snakkes på torsdag.

Han smilte et smil som kunne solgt tannkrem i kassevis, de hvite tennene stod i kontrast til de blå øynene og en naturlig brunfarge.

Jared Shaw var virkelig pen.

Og så gjorde han det.

Han vendte det strålende smilet mot henne, bøyde seg litt fremover og kysset henne. På pannen. Bare et lett kyss av varme lepper mot huden hennes.

Knærne hennes ble til gelé.

Hun var fanget i omfavnelsen hans, og det eneste stedet hun kunne legge armen sin, var rundt livet hans.

Amy kunne ikke gjøre annet enn å puste inn den besnærende aromaen hans. Den var søt, krydrete og berusende.

I ett sekund, i ett fantastisk øyeblikk, tillot Amy seg å tro på illusjonen – at de var forlovet, at hun var gravid, og at det avslappede kysset hadde vært ekte.

Farlig. Altfor farlig.

Det var noe andre kunne fantasere om. Den sjansen hadde noen tatt fra henne, og hun var en idiot hvis hun trodde noe annet.

Hva drev hun med?

Dette var broren til Lucy. Han var i byen bare noen dager i forbindelse med bryllupet.

Og med den positive tanken trykket Amy seg nærmere ham og smilte til ham.

Heldigvis tok han det som en del av stjerneforestillingen hennes, og sammen gikk de nedover gangen anført av den falske magen.

Jared kastet et siste blikk på bygningen før han satte seg inn i Rolls-Roycen. Han sukket lettet over å ha unnsluppet med livet i behold og kollapset i setet.

– Det var horribelt. Hvordan kan noen ønske å være en bryllupsplanlegger? Hvorfor? Hvilken sjanse har den stakkars jenta mot de galne kvinnene? Hva kalte du dem?

– Bridezillaer. Men nå har jeg esken til Lucy. Amy viftet den triumferende mot Frank før hun dro frem putene fra toppen sin. – Beklager, Jarella. Hva nå?

Jared svarte.

– Bortsett fra ti timers søvn? Kaffe, telefoner, en kopimaskin og en datamaskin. Det ser ut til at jeg må planlegge et bryllup.

– Det var altså ti jordbærterter, tolv appelsinstrudler og seks sjokoladefylte vannbakkels med krem. Det holder nok en stund, jenter! Si fra hvis dere trenger mer.

Amy leverte hasteordren til de to servitørene fra den franske utendørskafeen lengre nede i gaten og holdt oppe døren til butikken. Den vennlige småpraten fylte det varme rommet og blandet seg med trafikklydene på den andre siden av vinduet den fine lørdagsmorgenen.

Begge jentene var kledd i søte blomstrete sommerkjoler med tynne spagettistropper, slike som hun brukte hver eneste sommer i sitt gamle liv. Solen strømmet inn gjennom vinduene og ble reflektert i de kremfargede veggene og terrakottaflisene på gulvet. Det ville vært himmelsk å kaste av seg kokkejakken og tilbringe resten av dagen i en liten topp. Bortsett fra at hun hadde gitt bort alle de små toppene og stroppekjolene sine.

Alt som ville avslørt arret som gikk nedover brystkassen.

Hun kjente på den ru huden gjennom T-skjorten og jakken. Den plastiske kirurgen i Chicago hadde foreslått at hun skulle tenke på arret som en medalje.

En suvenir for en overlevende.

Og hun var en overlevende. I det minste var det riktig.

Amy følte den velkjente klumpen i halsen da hun kikket inn i butikken.

Dette var hjemmet hennes nå, fristedet hennes. Drømmen om å gjøre Edlers til det stedet hun husket fra barndommen, var blitt til virkelighet. Det var her hun ville tilbringe resten av livet. Her var hun trygg og kunne drive butikken omgitt av vennene sine i nabolaget.

Det var her hun kunne tilby et barn et kjærlig hjem – akkurat slik Edler-familien hadde gjort det for henne da foreldrene hennes døde.

Og det var verdt all den energien hun hadde.

Trixi stilte seg ved siden av henne og la en arm rundt skuldrene hennes.

– Det står to søte kokker til ved bakdøren, sjef, og de er ivrige etter å hente bestillingene sine. Det er ikke tegn til den blonde fyren fra i går ennå. Kommer han i dag?

– Å ja da, han kommer. Det håper jeg, i alle fall.

*

Lyden av trance-musikk slo mot Jared idet han kom inn på kjøkkenet til Amy. Det var nesten middagstid, solen skinte, og musikken fikk veggene og gulvet til å dundre. Akkurat som hodet hans.

Hvis han bare ikke hadde bestemt seg for å legge seg ned på sofaen etter middag, så kunne han ha gått gjennom bryllupsplanen i den deilig avkjølte leiligheten nå.

I stedet måtte han overgi seg til denne jenta og be henne om å få slippe. Han kjente sine begrensninger. Å skulle sette opp en arbeidsplan for et byggeprosjekt var én ting, å planlegge et bryllup var noe annet.

Hvis du ville ha jobben gjort, leide du en profesjonell.

Gjennom solbrillene så han at Amy var alene. Det så ut som om hun jogget mellom to lange bord dekket av brett mens hun skrev i rasende fart på en notatblokk. Hvor var de andre bakerne?

– God morgen, sa han og smilte. Ikke noe svar. – God morgen, ropte han like ved Amy. I samme øyeblikk dukket tenåringen som han husket het Trixi, opp i den andre enden av rommet og skrudde ned lyden.

Amy kikket opp og sendte ham et smil som han kjente helt ned i magen.

– Du trenger ikke å rope, jeg er her. Og god morgen til deg, herr Shaw. Jeg trodde du ville dukke opp da fuglene begynte å synge.

Det var en kjærlig varme i stemmen hennes, og det virket nesten som om hun var glad for å se ham igjen. Kanskje dagen ikke var helt bortkastet likevel.

– Beklager det der. Den indre klokken min har ikke omstilt seg ennå.

– Du trenger ikke å unnskylde deg, svarte hun. – Gårsdagen var litt av en dag.

Ansiktsmusklene hans slappet litt av. Denne kvinnen var en helgen. Det harde lyset i rommet fremhevet de høye kinnbena og den bleke huden. Ved andre omstendigheter kunne det vært morsomt å vise denne damen litt sol, tenkte Jared. Kanskje en landtur eller en båttur på Themsen.

Med litt flaks ville hun til og med fjerne noen av lagene med klær. Linskjorten hans var allerede i ferd med å klistre seg til ryggen hans til tross for det store klimaanlegget som bråket i hjørnet. Hun måtte være veldig varm under den høyhalsede genseren.

Amy viftet med blokken i hans retning. – Lørdag er den travleste dagen i bakeriet, så jeg har ikke så mye tid til å prate mens jeg ordner bestillingene.

Amy så tankefullt på ham og smilte.

– Jeg har funnet ut at det kan være én eller to små detaljer som du kan sjekke for meg. Hvis du tror du klarer det?

Jared knep leppene sammen og sukket høyt. – Du vet at jeg ikke har noe erfaring med bryllupsbransjen, ikke sant? Det kan hende jeg bare roter det til.

– Nei da, det gjør du ikke. Bare tenk på det som et vanlig prosjekt som skal planlegges. Det går så bra!

Grimasen hans må ha vært svaret Amy trengte, for hun pekte på et lite bord lengst borte fra ovnen og arbeidsområdet.

– Du finner det du trenger på bordet der borte. Jeg har allerede sammenlignet sjekklisten med listen over navn og adresser. Ikke alle leverandørene har åpent på lørdager, så jeg konsentrerte meg om navn jeg kjente igjen. Jeg har skrevet notater ved dem jeg kan snakke med personlig på denne tiden av dagen.

– Og …? Jared prøvde å huske at det var han som skulle ta kontroll. Så mye for den planen. Amy Edler lå allerede langt foran.

Hun bestemte seg for å gjøre slutt på lidelsen hans.

– Slapp av, Jared. Så langt er alt jeg har sjekket, i rute. Du kan puste nå. Hun nikket mot bordet. – Det er to navn til som vi bør sjekke opp så snart som mulig. Jeg begynte med hotellet, men de skal arrangere et kjendisbryllup i dag, så arrangementsplanleggeren deres har allerede dratt til kirken.

Hun registrerte uttrykket i ansiktet hans og forsøkte umiddelbart å roe ham ned. – Ikke få panikk. Daglig leder sier at Shaw-Gerrard-bryllupet er bestilt og bekreftet for neste lørdag. Jeg har imidlertid ingen detaljer, så det må sjekkes – jeg foreslår på mandag morgen. I dag er alle stresset.

Han snøftet. – Det har du rett i. Greit, du har det travelt, og jeg har resten av dagen. Jeg kan jo fortsette på resten. Jeg har den bærbare datamaskinen, to telefoner og transport hvis jeg trenger det. Hva sier du? Jared så opp og halvveis ventet seg motargumenter, men ingen kom.

– Jeg sier at det er fint. Du finner en faks og kopimaskin ovenpå i leiligheten min hvis det blir for bråkete. Her kommer det til å bli temmelig hektisk de neste par timene.

Jared blinket flere ganger. Han klarte bare ikke å holde følge.

– Når begynner de andre bakerne på jobb? Eller har de allerede sluttet for dagen?

Rynken mellom brynene til Amy ble dypere. – Andre bakere? Og så forstod hun. – Å ja, jeg forstår hva du mener. Beklager, men her i Edlers bakeri finnes det bare én baker, og du ser på henne. Trixi og venninnen hennes har ansvaret for kundene, men jeg er alene på kjøkkenet.

Hun la hodet på skakke og gliste bredt. – Trodde du det var en hel brigade av profesjonelle bakere her?

– Er du … den eneste bakeren? Jared pekte mot butikken og kunne ikke skjule forbauselsen i stemmen. – Laget du all den maten der inne selv?

Amy holdt opp begge hendene og viftet med fingrene. – Med mine egne, skrukkete hender.

– Det er imponerende. Og enda større grunn til at jeg skal gjøre dette selv, slik at du får gjøre det du beviselig gjør best. Teamet mitt er vant til slikt arbeid, de kan hjelpe til.

– Kanskje. Men ikke hvis du har spørsmål til detaljene så sent i løpet. Og jeg trodde vi snakket om dette i går kveld? Det var ikke det som var avtalen.

Han bet seg i underleppen. Avslørt.

Hun syntes synd på ham og pekte mot det lille bordet.

– Sitt ned. Jeg drikker kaffe, men det finnes te og vann hvis du vil ha det. Toalettet er der inne, og Trixi har det for travelt til å forstyrre deg. Og det finnes nok av kaker hvis du blir småsulten.

– Takk for det, men jeg holder meg til kaffe. Noe mer, sjef?

Hun skar en grimase og prøvde å ikke smile. – Den andre personen jeg ikke fikk tak i, var fotografen. Han svarer ikke på telefonnummeret Clarissa hadde. Han er sikkert på jobb i et annet bryllup nå, men kontoret hans skal være åpent på lørdager.

– Ikke noe problem, bare overlat det til meg.

– Og så er det faktisk én ting til. Amy presset leppene sammen og prøvde å ikke le mens hun lot som hun studerte listen. – Du kan ta av deg solbrillene nå.

*

Den neste timen sjonglerte Jared mellom to telefoner, en fasttelefon og en dårlig trådløs forbindelse på den bærbare, hele tiden med det travle kjøkkenet, som noen ganger virket mer som en togstasjon, i bakgrunnen.

Mens han krysset av punkter på det som tilsynelatende var en endeløs liste, strømmet det inn ungdommer i kokkeklær med logoer fra kjente restauranter over hele byen for å hente brett med mat til middagsskiftet.

Det som overrasket ham, var ikke bare at Amy hilste på alle sammen med fornavn, men hun virket også fornøyd med å ta en pause fra det hun holdt på med for å gå gjennom bestillingene og diskutere maten. Og le. Hun småpratet på fransk, tysk, italiensk og spansk. Et par ganger gikk hun til og med inn i butikken for å velge ut flere sjokoladekaker eller legge til et ekstra brød.

Det var ingen ende på det.

Og så var det bakingen. Hver gang han kikket opp, dro Amy brett etter brett med velduftende bakverk fra ovnene.

Om noe kunne kalles et énkvinnesshow, så han på det nå. Og han trodde han hadde det travelt på kontoret.

Han ble overrasket da hun kom bort til bordet hans med kaffe og noen småkaker. Jared var raskt på beina og tok brettet fra henne idet hun kollapset på en hard stol, la hodet tilbake og lukket øynene.

– Er det alltid slik? spurte han.

Hun åpnet øynene og så på ham over bordet. – Jeg har arbeidet hardere enn jeg noen gang har gjort i mitt liv for å bygge opp dette bakeriet. Det finnes fantastiske bakere i denne byen som har lang utdannelse, så jeg må tilby noe spesielt. Og så har jeg bare holdt åpent i to år. Det er ikke lenge i denne verdenen. Hun lo. – Jeg har arrene som beviser det. Amy strakte ut armene sine så Jared kunne se brennmerkene fra håndleddet til albuen.

Han gispet. – Det er jo forferdelig! Er det fra ovnene?

– Varme stekebrett. Onkel Walter kaller dem krigsskader. De hører med til jobben. Jeg visste hva jeg gikk til. Hun lo igjen og forsynte seg med et fristende stykke delikat wienerbrød fylt med kanelkrem før hun sendte fatet over til Jared. – Tror du virkelig at kjendiskokkene har tid til å lage sin egen strudel?

– Hva med alle sjokoladekakene som går ut? De kan vel lage dem?

Hun satte fra seg kaffekoppen og stirret hardt på ham. – Snakker du om Sachertorten min, mr Shaw? Det er en hemmelig oppskrift som har gått i arv i Edler-familien i generasjoner. Direkte fra Wien, bare så du vet det. Jeg bør advare deg, det er ikke helt uten risiko å ta en bit av den kaken.

– Risiko? Han smilte tilbake, og plutselig mistet han all interesse av den rosa esken til Lucy.

– Å ja. Jeg har flere kunder som hevder at de er avhengig av den. Ingen andre sjokoladekaker duger. Det ville vært synd hvis du ble avhengig, hvordan skulle du overleve i New York?

– Leverer du ikke?

– Bare innenfor en 15-kilometers avstand fra der du sitter.

– Ja, jeg ser jo at det kan bli et problem. Skjønt …

Hun smilte og løftet øyenbrynene.

Jared stirret tilbake. – Det er jobben min å ta sjanser, miss Edler. Jeg ser stadig etter nye utfordringer. Han stoppet opp, øynene var fortsatt festet på hennes. Han fortsatte med lav stemme. – Bare prøv meg.

Amy smilte tilbake, og bakgrunnsstøyen i rommet ble overdøvet av lyden fra hjertet hans. Han fikk inntrykk av at resten av verden forsvant. De svevde i det ytre rom. Bare de to. Hvordan skjedde det?

Så brøt en veldig virkelig og høy stemme gjennom boblen.

– Amy! På tide å gå ovenpå. Jentene er her. Ser deg senere!

Hun snudde seg bort fra Jared for å svare Trixi. – Greit.

Fortryllelsen var brutt.

– Beklager, men leiligheten min er nå forbudt område den neste timen. Trixi låner dusjen. Amy samlet sammen kaffekoppene og skjenket dem begge et glass vann. Hun så på alt annet enn Jared. – Tilbake til arbeidet. Kan du gå gjennom listen med meg mens jeg baker noen flere brød? Det ville vært supert.

Jared nikket og flyttet stolen sin bort til bordet der Amy arbeidet. Plutselig hadde han behov for å være nær denne kvinnen. Han strakte på de lange beina og var i ferd med å spørre henne om borddekorasjoner, da det plutselig lød et brak over hodene på dem. Byggherren i Jared lurte på om gulvbordene var originale, og om Trixi kom til å lande i fanget deres hvert øyeblikk.

– Det gikk bra, lød det fra overetasjen.

Jared kikket på Amy, som ristet på hodet.

– Nå er jeg nysgjerrig. Hvorfor bruker Trixi badet ditt?

Amy sukket og fortsatte å kna deigen.

– Trixi bor hjemme, og dusjen i leiligheten deres har ikke virket på flere uker. Huseieren kommer alltid med unnskyldninger for ikke å reparere den.

Jared nikket. – Jeg kjenner til typen. Han drar ut tiden, det kommer aldri til å skje.

– Riktig. Amy nikket også. – Problemet er at moren til Trixi er aleneforelder i rullestol, og at dette er én av veldig få handikapleiligheter som er tilgjengelig. Det vet han, så de må enten takle det eller flytte. Og han vet at de ikke har råd til å flytte.

Amy sukket høyt og knadde deigen som om den var den skyldige.

– Er du klar over at den jenta vasker moren sin hver dag med en klut og en bolle varmt vann? Hun trenger en dusj. Den stakkars kvinnen får badet bare én gang i uken på en klinikk. Trixi er veldig bekymret. Hun kan ikke engang planlegge studier, ikke med et slikt ansvar.

– Hva gjør hun med det?

– Hun har to jobber for å skaffe penger. Fyller ut skjemaer, ringer til veldedige organisasjoner og organisasjoner for handikappede, kontakter de lokale myndighetene. Hun er for selvstendig til å be om hjelp fra meg, men jeg har arbeidet med en gruppe som kanskje kan hjelpe. Jeg blir så sint!

Jared pekte på benken, som nesten hoppet.

– Hva du enn lager, så ga det opp for en stund siden.

Amy lo. – Jo mer energi du bruker, jo bedre blir brødet. Det trenger fem minutter til. Har du aldri prøvd? Det er den beste stressmedisinen i verden. Kom igjen, jeg ser den rynken i pannen, og du skjærer tenner. Det er et dårlig tegn.

– Jeg? Synd jeg ikke er kledd for det.

Hun kikket på den himmelblå skjorten hans og jeansene og måtte kvele et beundrende sukk.

– Jeg har mange forklær du kan bruke.

Amy holdt det hun lovet, og fant frem et forkle som hun holdt ut mot Jared.

– Mener du det? Vil du at jeg skal ta på den klissete tingen?

– Jeg skal vise deg. Du kan vaske hendene der borte. Såpe, neglebørste. Manikyristen din finner ikke ut av det, det kan være vår lille hemmelighet.

– Jeg tror ikke det.

Hun gikk rundt bordet og viftet med forkleet.

– Jo før deigen blir knadd, jo før kan vi begynne på planen til Lucy. Jeg har bare noen få brød igjen, og uttrykket ditt sier at du trenger å denge til noe mer enn meg. Bare tenk på den du liker minst, og la det stå til.

– Hvem som helst?

– Hva med vår kjære Clarissa, som i dette øyeblikket nyter livet på en tropisk sandstrand med en paraplydrink i hånden?

Jared så det for seg og bet sammen tennene. Det hadde kostet en formue å få fikset dem, og nå hadde han begynt å skjære tenner igjen.

Han tok imot forkleet, og Amy nikket godkjennende.

– Veldig stilig. Du ser nesten ut som en baker. Vasken er der borte, og så kan du gjøre deg klar til å ha det gøy.

Hun ble avbrutt av telefonen, så hun unnskyldte seg og gikk for å ta den.

*

Gøy? Skulle dette være gøy?

Jared hadde prøvd alt, men griseriet av mel og vann festet seg til fingrene hans i store klumper. Det ble stadig mindre av blandingen på benken, og Amy snakket fortsatt i telefonen.

Han stirret på massen mellom fingrene sine og brummet. Han hadde ikke tenkt å la seg beseire av denne deigen, så han trykket fingrene ned i den og prøvde å få til de elastiske glatte bollene som Amy hadde laget.

Han hørte en lyd og rettet seg opp da Amy kom bort til ham og så ned.

Hun holdt en hånd over munnen og måtte bite seg i leppen for å holde tilbake latteren.

– Det går bra, jeg vet det er noe rot. Bare le.

Hun tok ned hånden og smilte.

– Jeg hadde tenkt å gi deg litt opplæring før du startet. Mel. Mye mel. Og bruk håndbaken, ikke fingrene. Nå fjerner jeg dette, så prøver vi igjen.

På et øyeblikk var rotet borte og erstattet med de siste to bitene med velduftende fersk deig.

– Stå ved siden av meg og se hvordan jeg gjør det. Du får snart teken på det.

Jared stod med skulderen lent mot Amys mens hun siktet mel på benken og deigen. Hun trykket håndbaken ned i deigen og presset den flatere samtidig som hun dro den ut.

– Trikset er å skyve ned og bort samtidig. Hver gang du strekker på deigen, bearbeides glutenet i melet. Her, prøv du.

Amy brettet deigen sammen, tok den venstre hånden til Jared og førte den over deigen. Fingrene deres flettet seg sammen da hun trykket ned og utover.

Da hun skulle ta bort fingrene sine, trykket Jared den høyre hånden sin over hennes, slik at fingrene deres beveget seg sammen over den varme, myke deigen. Hun snudde på hodet for å spørre hva han gjorde. Han beveget seg nærmere henne, og hun trakk inn den berusende duften av dyrt etterbarberingsvann, nyvasket skjorte og Jared. Krydret. Varm.

Hun gjorde den feilen å se ham i øynene.

Og så var hun fortapt.

Det var ikke bare det at han så på henne. Han stirret. Blikket hans festet seg på henne som laserstråler. Øynene var himmelblå med flekker av rav og mørkeblått nær den mørke pupillen.

Det var som å kikke ned i havet fra rekken av en båt og bare se sitt eget speilbilde fordi det som lå under, var så dypt, så mørkt at lyset ikke trengte gjennom. Og likevel fortsatte hun å se.

Han var hypnotiserende.

Hun måtte trekke pusten dypt i heten fra det blikket.

– Du la merke til at jeg var venstrehendt, hvisket han.

Hun nikket, ute av stand til å stole på stemmen sin.

– De fleste overser det.

Han løftet den høyre hånden sin og la pekefingeren forsiktig mot kinnet hennes som for å tørke vekk litt mel.

Hun strevde for ikke å lukke øynene ved nytelsen av den enkle berøringen av hud mot hud. Så forsiktig. Så kjærlig at det nesten var vondt.

– Gjør jeg det riktig? spurte Jared, og begge visste at han ikke snakket om bakeferdighetene.

– Nei, håpløst. Og jeg har en hastejobb. Beklager. Kanskje en annen gang.

Hun tok et skritt til siden, desperat etter å unnslippe fristelsen i forkleet. Hun tok tak i deigen og arbeidet i et rasende tempo mens hun snakket. – En stamkunde skal holde en bursdagsfeiring i ettermiddag, og det har oppstått en krise. Kan du rekke meg den melsikten? Takk.

– Krise? spurte Jared. Han la hendene på bordet for at de ikke skulle leve sitt eget liv.

– En av jentene slo opp med kjæresten sin i går kveld, og hun trøstet seg med å spise en hel bursdagskake og de fleste av godsakene til barna mens de andre sov. Jeg må lage noen småkaker og en spesiell sjokoladekake til tjue småjenter de neste to timene. En hastejobb, altså. Hun kastet et blikk på publikummet sitt. – Hallo, noen hjemme?

Han stirret på det bløte, klissete rotet som ble forvandlet foran øynene hans til en perfekt rull av smidig og glatt deig.

– Det. Er. Magisk.

Hun fortsatte å kna. – Magisk. Det liker jeg. Mye bedre enn tekniske begreper som gluten.

Hun sluttet å kna for å få oppmerksomheten hans.

– Kan jeg komme med et forslag?

– Det er ditt kjøkken.

Hun nikket mot den rosa esken og sjekklisten som Jared hadde gått fra for å leke baker. – Jeg har hendene fulle her, så det ville vært flott om du kunne dra til den fotografen som nekter å ta telefonen. Finn ut hva som skjer. Kunne du gjort det?

– Det kan jeg.

– Det ville vært supert. Takk. Nå må du gå – gå! Hun snudde seg tilbake til arbeidet. – Og hold på det smilet. Det kan det hende du trenger, partner!

